Fees se Jong Kunstenaars se talent aanlyn te beleef | Netwerk24
Fees se Jong Kunstenaars se talent aanlyn te beleef
Deur Laetitia Pople 30 Junie 2020 09:35
Amper 300 uur se kunste-aanbod op vanjaar se 46ste Nasionale Kunstefees wag in die kuberruim op feesgangers. Vanjaar se vyf Standard Bank Jong Kunstenaars – al vyf toonaangewers in hul onderskeie velde – se werk kan op die hoofprogram van die fees beleef word.
Vanjaar se Standard Bank Jong Kunstenaars is van links Jefferson Tshabalala, Sisonke Xonti, Lulu Mlangeni (voor), Blessing Ngobeni en Nthato Mokgata. Foto: Nasionale Kunstefees op Makhanda
Musiek: Nthato Mokgata
Mokgata, ook bekend as Spoek Mathambo, bring hulde aan sy mentor en gereelde medewerker, die Maskandi-kunstenaar Bhekisenzo Cele, oftewel Vukazithathe.
Sy feesprojek dien as hulde aan dié vergete musiekkultuur van Afrika en is 'n poging om dit as erfenis behoue te laat bly.
Vukazithate is 'n universele verhaal van 'n ouerwordende musikant (van Zoeloe-folkmusiek) van die platteland wat sy talente probeer uitleef ongeag sy armoede. Die dokkie is oor vier jaar in vier lande verfilm en word as 'n aangrypende huldeblyk van 'n student aan sy leermeester beskryf. Die video duur 'n uur en is van 1 Julie beskikbaar.
Visuele kuns: Blessing Ngobeni
Ngobeni se tentoonstelling Chaotic Pleasure ondersoek vraagstukke rondom mag en mishandeling. Die daaglikse nuus is Ngobeni se inspirasie en deur kuns kan hy sê wat hy "dink en dit is my vryheid", het hy in 'n onderhoud gesê.
Sedert sy eerste solotentoonstelling by die Everard Read CIRCA-galery in Johannesburg sowat vier jaar gelede, getiteld Song of Chicotte, het Ngobeni vinnig opgang gemaak in die kunswêreld. Hy is ook die wenner van die Reinhold Cassirer-kunsprys.
Sy media is onder meer collage op doek, vlekvryestaal-beeldhouwerk, asook animasie.
Ngobeni is van Limpopo.
Kykers kan na die verfilmde installasie kyk. Dit duur ongeveer 15 minute. Dit is tot 16 Julie beskikbaar.
Jazz: Sisonke Xonti
Xonti het al saam met groot jazzlegendes soos Jimmy Dludlu, Hugh Masekela en Abdullah Ibrahim, en sangers soos Judith Sephuma, Simphiwe Dana en Lira, asook groepe soos Freshlyground en Bombshelter Beast, opgetree. Hy word as een van die land se veelsydigste tenoor-saxofoonspelers beskou. Reeds van skooldae af het hy opgang gemaak en is drie keer gekies vir die Standard Bank National Schools' Big Band en twee keer vir die Jeugorkes. Sy debuutalbum, Iyonde, het goeie resensies ontvang. Hy het opgetree op groot jazzfeeste hier en in Nigerië, China en Switserland. Tot 16 Julie.
Dans: Lulu Mlangeni
Die dokumentêre prent Lesedi: The Rise of Lulu Mlangeni belig die lewe van Lulu Mlangeni, 'n danser, choreograaf en onderwyser van Meadowlands. Sy praat hier openhartig oor haar opkoms in die plaaslike dansbedryf en hoe dans haar lewe van kleins af rig.
Sy is verbonde aan die Vuyani-dansteater in Johannesburg en was die wenner van die tweede reeks van So You Think You Can Dance, en met die derde reeks is sy as 'n choreograaf ingespan.
Die dokkie oor haar lewe is van 4 tot 16 Julie beskikbaar. Dit begin op 4 Julie om 19:00.
Teater: Jefferson Tshabalala
Gehore op die Toyota US Woordfees het vanjaar met Jefferson Tshabalala, vanjaar se wenner van die Standard Bank Jong Kunstenaar vir drama, kennis gemaak. Hy is 'n skrywer, regisseur en digter. Hy tree "lewendig" in sy vertoning J Bobs Live op as 'n soort kletsprogram-aanbieder en betrek die gehoor in sy teks, wat hy daar en dan skep rondom 'n tema. Aangesien daar net 'n virtuele gehoor teenwoordig is op die fees, gaan hy sake effens anders benader.
Dit is uitdagende teater wat tot nadenke stem, terwyl dit vermaak. Die vertoning duur 'n uur. Dit is van 5 tot 16 Julie beskikbaar.
Besoek die webblad www.nationalartsfestival.co.za. Dag-, asook weekpasse, is hier beskikbaar om die vertonings te beleef. Elke dag word nuwe vertonings gelaai.